## Odluka Ustavnog suda Republike Hrvatske broj:U-IIIA-2836/2004 od 21. travnja 2005.

### NN 59/2005 (9.5.2005.), Odluka Ustavnog suda Republike Hrvatske broj:U-IIIA-2836/2004 od 21. travnja 2005.

# USTAVNI SUD REPUBLIKE HRVATSKE

**1143**

Ustavni
sud Republike Hrvatske, u Prvom vijeću za odlučivanje o ustavnim tužbama, u
sastavu sudac Željko Potočnjak, predsjednik Vijeća,
te suci Marijan Hranjski, Mario Kos, Ivan Matija,
Agata Račan i Smiljko Sokol, članovi Vijeća, odlučujući
o ustavnoj tužbi M. M. iz S., kojeg zastupaju I. R. i V. G. K., odvjetnici
Zajedničkog odvjetničkog ureda u S., na sjednici održanoj 21. travnja 2005.
godine, jednoglasno je donio

## ODLUKU

I.
Ustavna tužba se usvaja.

II.
Županijski sud u Splitu dužan je donijeti odluku o žalbi protiv presude
Općinskog suda u Splitu poslovnog broja: P-843/01 od 21. rujna 2004. godine u
najkraćem mogućem roku, ali ne duljem od šest (6) mjeseci, računajući od prvog
idućeg dana nakon objave ove odluke u »Narodnim novinama«.

III.
Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe M. M. iz S., O. 16, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 9.700,00 kuna.

IV.
Naknada iz točke III. izreke ove odluke bit će isplaćena iz državnog proračuna
u roku od tri mjeseca od dana podnošenja zahtjeva podnositelja Ministarstvu
financija Republike Hrvatske za njezinu isplatu.

V.
Ova odluka objavit će se u »Narodnim novinama«.

```
Obrazloženje
```

```

```

1.
Podnositelj ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/02. i 49/02. –
pročišćeni tekst, u daljnjem tekstu: Ustavni zakon), podnio je dana 27. srpnja
2004. godine ustavnu tužbu radi duljine parničnog postupka.

ČINJENICE
VAŽNE ZA USTAVNOSUDSKI POSTUPAK

2.
Dana 4. ožujka 1992. godine podnositelj je Općinskom sudu u Splitu podnio tužbu
protiv tuženika H. ž. d.o.o. Z., radi poništenja odluke tuženika od 3. siječnja
1992. godine kojom je podnositelj proglašen tehnološkim i organizacijskim
viškom.

Do
5. studenoga 1997. godine donijeta je presuda suda prvog stupnja (broj:
P-156/92 od 23. listopada 1992. godine), koja je ukinuta rješenjem Okružnog
suda u Splitu (18. prosinca 1992. godine), te ponovo presuda suda prvog stupnja
(broj: P-10/93 od 3. rujna 1997. godine), protiv koje je podnositelj podnio
žalbu 3. listopada 1997. godine.

Rješenjem
Županijskog suda u Splitu ukinuta je prvostupanjska presuda i predmet vraćen
19. veljače 1998. godine na ponovno postupanje sudu prvog stupnja. Nakon toga
održana su ročišta 11. studenoga 1998., 18. prosinca 1998., 4. veljače 1999.,
6. travnja 1999., 18. svibnja 1999., 2. srpnja 1999., 17. siječnja 2000. i 11.
svibnja 2000. godine na kojem je zaključena glavna rasprava i donijeta presuda
kojom je odbijen tužbeni zahtjev podnositelja.

Podnositelj
je podnio žalbu 2. listopada 2000. godine, dok je tuženik odgovor na žalbu dao
24. listopada 2000. godine, te je spis otpremljen Županijskom sudu u Splitu 26.
listopada 2000. godine.

Županijski
sud u Splitu uvažio je žalbu podnositelja i ukinuo presudu prvostupanjskog suda
broj: P-186/98 od 11. svibnja 2000. godine i predmet vratio sudu prvog stupnja
dana 2. listopada 2001. godine na ponovno postupanje.

Nakon
toga održana su ročišta 28. studenoga 2001., 22. siječnja 2002., 8. ožujka
2002. i 29. travnja 2002. godine, kada je riješeno da će se donijeti djelomična
presuda o osnovi tužbenog zahtjeva.

Djelomičnom
presudom Općinskog suda u Splitu broj: P-843/01 od 29. travnja 2002. godine
odbijen je tužbeni zahtjev podnositelja u odnosu na poništenje odluka tuženika
o prestanku radnog odnosa, dok je u odnosu na zahtjev podnositelja za isplatu
plaće koju bi ostvario da nisu donesene pobijane odluke odlučio riješiti
naknadno.

Podnositelj
je podnio žalbu 29. srpnja 2002. godine, te je spis otpremljen Županijskom sudu
u Splitu dana 6. kolovoza 2002. godine, koji je ukinuo prvostupanjsku presudu i
predmet vratio sudu prvog stupnja dana 30. travnja 2003. godine na ponovno
postupanje.

Ročišta
su zatim održana 10. lipnja 2003., 26. rujna 2003., 14. studenoga 2003., 19.
siječnja 2004., 8. ožujka 2004., 23. travnja 2004., 9. lipnja 2004., 30. lipnja
2004., 7. rujna 2004. i 21. rujna 2004. godine kada je zaključena glavna
rasprava i donijeta presuda kojom je odbijen tužbeni zahtjev podnositelja u
cijelosti.

Protiv
navedene presude broj: P-843/01 podnositelj je podnio žalbu  7. listopada 2004. godine, te je spis
otpremljen Županijskom sudu 9. studenoga 2004. godine.

3.
PRAVO VAŽNO ZA USTAVNOSUDSKI POSTUPAK

Pravo
na suđenje u razumnom roku zajamčeno je odredbom članka 29. stavka 1. Ustava
Republike Hrvatske i odredbom članka 63. Ustavnog zakona.

Ustavna
tužba je osnovana.

4.
Svoju odluku Ustavni sud obrazlaže sljedećim utvrđenjima:

4.1.
DULJINA SUDSKOG POSTUPKA

Podnositelj
je dana 4. ožujka 1992. godine Općinskom sudu u Splitu podnio tužbu protiv
tuženika H. ž. d.o.o. Z., radi poništenja odluke tuženika od 3. siječnja 1992.
godine kojom je podnositelj proglašen tehnološkim i organizacijskim viškom.

Međutim,
duljina postupka uzima se u razmatranje od 5. studenoga 1997. godine kada je
stupio na snagu Zakon o potvrđivanju Konvencije za zaštitu ljudskih prava i
temeljnih sloboda i Protokola broj 1, 4, 6, 7 i 11 uz Konvenciju za zaštitu
ljudskih prava i temeljnih sloboda (»Narodne novine« – Međunarodni ugovori,
broj 18/97., 6/99. – pročišćeni tekst i 8/99. – ispravak, u daljnjem tekstu:
Zakon o potvrđivanju Konvencije), koja Konvencija u članku 6. stavku 1. jamči,
između ostalog, i pravo na suđenje u razumnom roku.

Ustavna
tužba podnijeta je 27. srpnja 2004. godine, a do toga dana postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak trajao ukupno dvanaest (12) godina, četiri (4) mjeseca i
dvadeset i tri (23) dana, a nakon stupanja na snagu Zakona o potvrđivanju
Konvencije pa do dana podnošenja ustavne tužbe postupak je trajao šest (6)
godina, osam (8) mjeseci i dvadeset i dva (22) dana.

4.2.
POSTUPANJE NADLEŽNOG SUDA

U
razmatranom, pravno relevantnom razdoblju, postupak se vodio pred Općinskim
sudom u Splitu u tri navrata, u ukupnom trajanju od četiri (4) godine, osam (8)
mjeseci i dvadeset i sedam dana (27), te je sud prvog stupnja tijekom tog
razdoblja donio tri meritorne odluke. Postupak po žalbi protiv prvostupanjskih
presuda vodio se pred Županijskim sudom u Splitu u ukupnom trajanju od dvije
(2) godine i devetnaest (19) dana, tijekom tog razdoblja drugostupanjski sud je
donio tri ukidne odluke. Nakon podnošenja ustavne
tužbe Općinski sud u Splitu donio je presudu 21. rujna 2004. godine, te se
predmet nalazi u žalbenom postupku pred Županijskim sudom u Splitu.

4.3.
PONAŠANJE PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj
ustavne tužbe kao tužitelj u parničnom postupku nije pridonio duljini postupka.

4.4.
SLOŽENOST SUDSKOG PREDMETA

Ustavni
sud utvrđuje da nije riječ o složenom predmetu.

OCJENA
USTAVNOG SUDA

5.
Parnični postupak po tužbi podnositelja, koji je vođen pred Općinskim sudom u
Splitu, pod brojem P-843/01 (ranije: P-156/92,P-10/93, P-843/01.), a sada pred
Županijskim sudom u Splitu, traje preko dvanaest godina.

U
postupanju sudova nije bilo značajnih razdoblja neaktivnosti. Međutim, po
ocijeni Ustavnog suda, u postupku se nije postupalo učinkovito. Imajući u vidu
neučinkovito postupanje suda, činjenicu da postupak i nadalje nije pravomoćno okončan,
a da je u konkretnom predmetu riječ o radnom sporu koji je žurne prirode,
Ustavni sud nalazi da je povrijeđeno pravo podnositelja na suđenje u razumnom
roku, zajamčeno člankom 29. stavkom 1. Ustava Republike Hrvatske.

Stoga
je u smislu odredbe članka 63. Ustavnog zakona, donijeta odluka kao pod točkama
I. i II. izreke ove odluke.

6.
Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.

Visinu
naknade zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta uz
istodobno uvažavanje ukupnih gospodarskih i socijalnih prilika u Republici
Hrvatskoj.

7.
Odluka o objavi (točka V. izreke) temelji se na odredbama članka 29. Ustavnog
zakona.

8.
Predsjednik Županijskog suda u Splitu dužan je dostaviti Ustavnom sudu pisanu
obavijest o datumima donošenja i otpreme odluke iz točke II. izreke ove odluke
u roku osam (8) dana od dana njezine otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

Broj:
U-IIIA-2836/2004

Zagreb,
21. travnja 2005.

USTAVNI SUD REPUBLIKE HRVATSKE

Predsjednik Vijeća

**dr****. sc. Željko Potočnjak**, v. r.

Odluka, NN 59/2005-1143